ธอส. ประกาศมาตรการ 21 ช่วยเหลือลูกค้าสถานะ NPL ที่ได้รับผลกระทบจาก COVID-19
นายฉัตรชัย ศิริไล กรรมการผู้จัดการ ธนาคารอาคารสงเคราะห์ หรือ ธอส. เปิดเผยว่า ธอส. ได้จัดทำมาตรการที่ 21 [M 21] สำหรับช่วยเหลือลูกค้าสถานะ NPL หรือลูกค้าที่อยู่ระหว่างการปรับโครงสร้างหนี้ของธนาคาร ให้สามารถใช้อัตราดอกเบี้ยพิเศษและเงินงวดผ่อนชำระต่ำ เป็นระยะเวลานานสูงสุด 2 ปี หรือตั้งแต่วันที่ 1 กรกฎาคม 2565 - วันที่ 31 ธันวาคม 2567 โดยแบ่งความช่วยเหลือเป็น เดือนที่ 1-8 ผ่อนชำระเพียงงวดละ 1,000 บาท เดือนที่ 9-16 คิดเงินงวดจากอัตราดอกเบี้ยร้อยละ 1.99 ต่อปี เดือนที่ 17-20 คิดเงินงวดจากอัตราดอกเบี้ยร้อยละ 3.90 ต่อปี และเดือนที่ 21- 24 คิดเงินงวดจากอัตราดอกเบี้ย MRR- ร้อยละ 2 ต่อปี กรณีชำระเงินงวดเกินกว่าที่ธนาคารกำหนด จะไปตัดดอกเบี้ยค้างชำระของลูกค้าต่อไป (ถ้ามี) โดยมาตรการดังกล่าว จะมีผลบังคับใช้ตั้งแต่ วันที่ 1 กรกฎาคม 2565 เป็นต้นไปสำหรับลูกค้าที่มีสิทธิ์เข้ามาตรการ ต้องกู้เงินกับธนาคารมาแล้วไม่น้อยกว่า 1 ปี และมีสถานะ NPL (ค้างชำระเงินงวดติดต่อกันมากกว่า 3 เดือน) และต้องเป็นลูกค้าที่ได้รับผลกระทบด้านรายได้จากการแพร่ระบาดของ COVID-19 โดยสามารถลงทะเบียนแจ้งความประสงค์ผ่าน Application : GHB ALL และสาขาธนาคารทั่วประเทศ ตั้งแต่วันที่ 28 มิถุนายน – 31 ธันวาคม 2565